Aleksandr Prokopenko

Aleksandr Timofeeviç Prokopenko (; ) — yarımmüdafiəçi mövqeyində çıxış etmiş sovet futbolçusu. SSRİ milli futbol komandasının keçmiş üzvü. SSRİ idman ustası (1979). Beynəlxalq dərəcəli SSRİ idman ustası (1980).

 Həyatı 
Aleksandr Prokopenko 16 noyabr 1953-cü ildə Bobruysk şəhərində anadan olub. Futbolla elə orada məşğul olmağa başlayıb. 1970-1972-ci illərdə BSSR çempionatında çıxış edən yerli "Stroitel" komandasında çıxış edib.

1972-ci ildə SSRİ yüksək liqasında mübarizə aparan və respublikanın əsas komandası olan Minskin "Dinamo" komandasına cəlb edilir. Burada ilk qolunu 20 oktyabr 1973-cü ildə "Ararat Yerevan"ın qapısından keçirib. Yeni komandasına tez uyğunlaşan futbolçu, klubun liderlərindən birinə çevrilir. 1974 mövsümündə 9 qolla komandasının ikinci ən məhsuldar futbolçusu olub. Ardıcıl üç mövsüm — 1977-1979-cu illərdə isə komandasının ən məhsuldar futbolçusu olmağı bacarıb. 1982-ci ildə "Dinamo"nun heyətində ölkə çempionatının qızıl, bir il sonra isə bürünc mükafatını qazanıb. 

Alkoqolizmdən əziyyət çəkən Prokopenko, 1984-cü ildə Mozır şəhərindəki müalicə-əmək profilaktoriyasına yerləşdirilir. Bir il burda qaldıqdan sonra futbola qayıdır. 1986-cı ili SSRİ ikinci liqasında mübarizə aparan "Dnepr Mogilyov" komandasında keçirib. 1987-ci ildə "Neftçi"yə transfer olunub. Yeni komandasında debüt oyunundaca "Spartak Moskva"nın qapısından top keçirib. Ümumilikdə Bakı təmsilçisinin heyətində 7 oyun keçirib, 1 qol vurub.

1989-cu ilin yanvarında yenidən Mozır müalicə-əmək profilaktoriyasına göndərilir və iki ay burada qalır. 1989-cu il martın 29-da axşam saatlarında Minsk mehmanxanasının restoranında qəflətən vəfat edib. Mogilyov vilayətinin Bobruysk rayonunun Tokari kəndindəki qəbiristanlıqda dəfn edilib.

 Xatirəsi 
1993-cü ildən Minskdə Prokopenkonun xatirəsinə minifutbol turniri keçirilir. 

2015-ci ildə Bobruyskdakı stadiona Aleksandr Prokopenkonun adı verilib.В Бобруйске стадиону присвоили имя земляка-футболиста  // Belaruspartisan.by

 Nailiyyətləri 
 Komanda 
Dinamo Minsk
 SSRİ çempionu: 1982
 SSRİ çempionatının bürünc mükafatçısı: 1983

SSRİ milli komandası
 Olimpiya Oyunlarının bürünc mükafatçısı: 1980

 Şəxsi 
 SSRİ-də mövsümün ən yaxşı 33 oyunçusu siyahısında № 1: 1982

 İstinadlar 

 Xarici keçidlər 
 Aleksandr Prokopenkonun məzarı
 Aleksandr Prokopenko Dynamo.su saytında

Kateqoriya:SSRİ futbolçuları
Kateqoriya:SSRİ milli futbol komandasının oyunçuları
Kateqoriya:1980 Yay Olimpiya Oyunları bürünc medalçıları
Kateqoriya:1980 Yay Olimpiya Oyunlarında futbolçular
Kateqoriya:SSRİ idman ustaları
Kateqoriya:Beynəlxalq dərəcəli SSRİ idman ustaları
Kateqoriya:Dinamo Minsk FK oyunçuları
Kateqoriya:Neftçi PFK oyunçuları
Kateqoriya:SSRİ Yüksək Liqası oyunçuları
Kateqoriya:Olimpiya medallı futbolçular